[pic] | EUROOPAN YHTEISÖJEN KOMISSIO |

Bryssel 21.8.2007

KOM(2007) 479 lopullinen

KOMISSION KAHDESKYMMENESVIIDES VUOSIKERTOMUS EUROOPAN PARLAMENTILLE

polkumyynnin ja tukien vastaisista yhteisön toimista ja suojatoimenpiteistä (2006) [SEK(2007) 1076]

Johdanto

Tämä vuoden 2006 kertomus annetaan Euroopan parlamentille sen polkumyynnin vastaisista yhteisön toimista 16. joulukuuta 1981 antaman päätöslauselman ja Euroopan parlamentin teollisuus-, ulkomaankauppa-, tutkimus- ja energiavaliokunnan mietinnön johdosta.

Tässä lyhyessä kertomuksessa esitetään yleiskatsaus vuoden 2006 merkittävimpiin tapahtumiin, ja sen tukena on entisten vuosien tapaan komission yksiköiden laatima yksityiskohtaisempi valmisteluasiakirja liitteineen. Kertomus myös noudattaa valmisteluasiakirjan rakennetta otsikointia myöten, mikä helpottaa yksityiskohtaisempien tietojen etsimistä.

Käsillä oleva kertomus ja koko valmisteluasiakirja ovat julkisesti saatavilla osoitteessahttp://europa.eu.int/comm/trade/issues/respectrules/anti_dumping/legis/index_en.htm

Kertomusta olisi tarkasteltava EU:n kauppapolitiikan tarjoamaa yleistä taustaa vasten. Sitä käsitellään hiljattain annetussa komission tiedonannossa Globaali Eurooppa[1]. Asiaan liittyvässä ns. vihreässä kirjassa, jonka komissio hyväksyi joulukuussa 2006, kehotetaan yleiseen pohdintaan siitä, miten EU voi parhaiten käyttää kaupan suojakeinoja työllisyyden ja kasvun turvaamiseksi muuttuvassa maailmanlaajuisessa taloudessa. Pohdinnan tulokset otetaan huomioon tulevissa kertomuksissa.

1. Yleiskatsaus lainsäädäntöön

Polkumyyntiä, tukia ja suojatoimenpiteitä koskevat tutkimukset suoritetaan neuvoston perusasetusten mukaisesti. Valmisteluasiakirjassa on katsaus voimassa olevaan lainsäädäntöön. Polkumyynnin ja tukien vastaisista säädöksistä käytetään jatkossa nimitystä ”perusasetus” tai ”perusasetukset”.

2. Peruskäsitteet

Valmisteluasiakirjan 2 jaksossa esitetään katsaus kaupan suojakeinojen tutkimuksissa käytettävästä terminologiasta ja menettelyistä.

3. Kaupan suojakeinojen tarkastelumenettelyn käynnistäminen

EU:n laajamittainen kaupan suojakeinojen tarkastelu on tehty viimeksi vuonna 1994, jonka jälkeen Euroopan ja maailmanlaajuisessa taloudessa on tapahtunut suuria muutoksia. Muutosten huomioon ottamiseksi ja mahdollisten mukautusten tarpeen arvioimiseksi komissio julkaisi 6. joulukuuta 2006 vihreän kirjan[2] EU:n kaupan suojakeinojen toimimisesta ja käynnisti kolmen kuukauden pituisen pohdintaprosessin sidosryhmien kanssa. Vihreä kirja perustuu ulkoisesta kilpailukyvystä hiljattain annettuun tiedonantoon.

Tämän julkisen keskustelun ja saatujen vastausten arvioinnin jälkeen komissio kertoo tuloksista sidosryhmille, tekee päätelmät ja ehdottaa tarvittaessa muutoksia EU:n kaupan suojakeinoihin.

4. LAAJENTUMINEN

Komissio jatkoi vuonna 2006 toimintaohjelman toteuttamista Bulgarian ja Romanian liittymiseen valmistautumiseksi. Toimintaohjelma, joka laadittiin jo vuonna 2005, sisälsi useita toimia, jotka ovat samanlaisia niiden toimien kanssa, jotka komissio järjesti kaupan suojakeinojen alalla jo vuonna 2004 tapahtuneen EU:n laajentumisen yhteydessä (kyseisiä toimia on kuvattu vuosia 2004 ja 2005 koskevissa vuosikertomuksissa). Kuten aiemminkin, näiden toimien tavoitteena oli varmistaa se, että liittyvien maiden hallintoviranomaiset voisivat mahdollisimman jouhevasti liittyä mukaan toimintaan kaupan suojelun alalla.

5. Maanlaajuinen markkinatalousasema

Perusteet, joita sovelletaan maanlaajuisesti sen määrittämiseen, voidaanko tiettyä maata pitää polkumyynnin vastaisen tutkimuksen yhteydessä täysimittaisena markkinataloutena, pohjautuvat pääpiirteittäin niihin perusasetuksen 2 artiklan 7 kohdassa vahvistettuihin perusteisiin, joita sovelletaan markkinatalouteen siirtyvissä maissa sijaitseviin yksittäisiin yrityksiin.

Asiassa edistyttiin huomattavasti vuoden 2006 aikana. Komission yksiköt laativat Vietnamin toimittamasta markkinatalousasemaa koskevasta pyynnöstä toisen arvioinnin, jossa päädyttiin siihen, ettei Vietnam täytä vielä markkinatalousaseman myöntämisen edellyttämiä viittä kriteeriä.

Kiinan kansantasavallan pyyntö saatiin syyskuussa 2003, ja komissio teki alustavan arvioinnin kesäkuussa 2004. Markkinatalousasemaan liittyviä kysymyksiä käsittelevä korkean tason työryhmä, joka perustettiin EU:n ja Kiinan huippukokouksen jälkeen vuonna 2005, kokoontui kahdesti vuonna 2006 keskittyen tarkastelemaan Kiinan suorittamia uudistuksia kirjanpito- ja rahoitusalalla. EU:n ja Kiinan huippukokouksessa syyskuussa 2006 molemmat osapuolet ilmaisivat tyytyväisyytensä markkinatalousasemaa koskevan vuoropuhelun ja työryhmän edistymiseen. Komission yksiköt suostuivat huippukokouksessa siihen, että vuoden 2004 alustavaa arviointia päivitetään.

Mongolian, Kazakstanin ja Armenian toimittamien markkinatalousasemaa koskevien pyyntöjen käsittelyä jatkettiin vuonna 2006. Komissio tarkasteli sille toimitettuja tuoreita tietoja ja esitti niiden pohjalta kysymyksiä seikoista, joita vastauksissa ei ollut riittävästi käsitelty.

6. Tiedotus- ja viestintätoimet / kahdenvälinen yhteydenpito

Joulukuussa 2004 perustettu pk-yrityksille tarkoitettu kaupan suojakeinojen yhteyspiste jatkoi toimintaansa ja käsitteli pk-yrityksille ominaisia kaupan suojakeinoihin liittyviä kysymyksiä ja ongelmia. Komissio oli järjestäjänä tai osanottajana 9:ssä talouselämän toimijoille ja yhteisön ulkopuolisten maiden viranomaisille suunnatussa tiedotusseminaarissa.

7. Yleiskatsaus polkumyynnin ja tukien vastaisiin sekä suojatoimenpiteitä koskeviin tutkimuksiin ja toimenpiteisiin

7.1 Yleistä

Vuoden 2006 lopussa yhteisössä oli voimassa 134 polkumyyntitoimenpidettä (ks. liite O) ja 12 tukien vastaista toimenpidettä (ks. liite P).

Polkumyynnin ja tukien vastaiset toimenpiteet koskivat vuonna 2006 0,6 prosenttia kokonaistuonnista yhteisöön.

Jäljempänä olevista aiheista kerrotaan tarkemmin tämän kertomuksen liitteenä olevassa valmisteluasiakirjassa. Otsikoiden viereen on merkitty viitteet valmisteluasiakirjan liitteisiin.

7.2 Uudet tutkimukset (ks. liitteet A–E ja N)

Vuonna 2006 pantiin vireille 36 tutkimusta[3]. Väliaikaiset tullit otettiin käyttöön 13 menettelyssä. Kolmessatoista tapauksessa päädyttiin asettamaan lopullisia tulleja. Kahdeksantoista menettelyä päätettiin ilman toimenpiteiden käyttöönottoa. Yhteensä 21 polkumyyntitoimenpiteen voimassaolon annettiin päättyä automaattisesti niiden 5 vuoden soveltamisajan päätyttyä.

7.3 Tarkastelut

Tarkasteluihin liittyvät tutkimukset muodostavat edelleen merkittävän osan kaupan suojakeinoista vastaavien yksiköiden työstä. Tarkastelujen osuus kaikista vireille pannuista tutkimuksista oli yli 63 prosenttia. Tilastotiedot vuosilta 2002–2006 esitetään valmisteluasiakirjan taulukossa 2.

7.3.1 Toimenpiteiden voimassaolon päättymistä koskevat tarkastelut (ks. liite F)

Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöön ottamisen jälkeen, ellei toimenpiteiden päättymistä koskeva tarkastelu osoita, että ne olisi pidettävä voimassa alkuperäisessä muodossaan.

Vuonna 2006 pantiin vireille 12 toimenpiteiden voimassaolon päättymistä koskevaa tarkastelua, joista 11:ssä päädyttiin siihen, että tullien voimassaoloaikaa oli jatkettava viidellä vuodella. Aloitetuista toimenpiteen päättymistä koskevista tarkasteluista päätettiin lisäksi kahdeksan.

7.3.2 Välivaiheen tarkastelut (ks. liite G)

Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin tai tukien taikka vahingon tarkasteluun.

Vuonna 2006 pantiin vireille yhteensä 18 välivaiheen tarkastelua. Tarkastelu päättyi 11 tapauksessa tullin vahvistamiseen tai muuttamiseen ja 8 tutkimusta päätettiin, jolloin myös toimenpiteet päättyivät.

7.3.3 Muut välivaiheen tarkastelut (ks. liite H)

Vuonna 2006 saatettiin päätökseen useita muita tarkasteluja, jotka eivät kuulu perusasetusten 11 artiklan 3 kohdan tai 19 artiklan soveltamisalaan tai joiden vireillepanosta ei julkaistu ilmoitusta virallisessa lehdessä.

Ne koskevat muun muassa sitoumusten hyväksymistä, oma-aloitteista peruuttamista tai rikkomista, uuden viejän pyyntöjä otantatapauksissa, toimenpiteiden suspensiota jne.

7.3.4 Uuden viejän tarkastelut (ks. liite I)

Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisen viejämaan uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin yhteisöön tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli.

Vuonna 2006 aloitettiin yksi uuden viejän tarkastelu. Kaksi tutkimusta, joista toinen oli nopeutettu tarkastelu, saatiin päätökseen. Yhdessä tutkimuksessa päädyttiin säilyttämään tullin alkuperäinen taso.

7.3.5 Absorptiotutkimukset (ks. liite J)

Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet tai että kyseisen yhteisöön tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus” sen selvittämiseksi, onko toimenpiteellä ollut vaikutusta edellä mainittuihin hintoihin. Alempien myyntihintojen ottamiseksi huomioon voidaan laskea polkumyyntimarginaalit uudelleen ja korottaa tullia. Mahdollisuudesta absorptiotutkimuksen tekemiseen säädetään perusasetusten 12 artiklassa ja 19 artiklan 3 kohdassa.

Vuonna 2006 aloitettiin kaksi absorptiotutkimusta ja saatiin yksi päätökseen ilman tullin korottamista.

7.3.6 Kiertämistä koskevat tutkimukset (ks. liite K)

Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään.

Vuonna 2006 pantiin vireille 2 tutkimusta. Kolme tutkimusta päätyi tullin soveltamisalan laajentamiseen ja yksi tutkimus päätyi siihen, ettei tullin soveltamisalaa laajenneta.

7.4 Suojatoimenpidetutkimukset (ks. liite L)

Jäädytettyjä mansikoita koskeva tutkimus päätettiin vuonna 2006 ilman toimenpiteiden käyttöönottoa. Vuoden 2006 lopussa oli edelleen voimassa enää yksi suojatoimenpide, joka koskee tiettyjen sitrushedelmien tuontia.

8. Polkumyynnin ja tukien vastaisten toimenpiteiden soveltaminen

8.1 Toimenpiteiden seuranta

Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään alaan: 1) petosten estämiseen, 2) kauppavirtojen ja markkinoiden muutosten seuraamiseen, 3) toiminnan tehostamiseen soveltuvin keinoin ja 4) sääntöjenvastaisiin käytäntöihin puuttumiseen. Näiden toimien ansiosta kaupan suojakeinoista vastaavat yksiköt pystyivät toimimaan soveltamisen alalla ennakoivammin pelkän reagoimisen sijaan.

8.2 Sitoumusten valvonta (ks. liitteet M ja Q)

Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti.

Vuoden 2006 alussa voimassa oli 40 yritykseltä hyväksytyt sitoumukset. Vuonna 2006 sitoumukset muuttuivat seuraavasti: 22 yrityksen sitoumusten voimassaolo lakkasi ja 24 sitoumustarjousta hyväksyttiin. Vuoden 2006 lopussa voimassa oli näin ollen yhteensä 43 sitoumusta.

9. Palautukset (ks. liite U)

Perusasetusten 11 artiklan 8 kohdan ja 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali, jonka perusteella tullit maksettiin, on poistettu tai sitä on alennettu voimassa olevaa tullia alemmalle tasolle.

Vuonna 2006 jätettiin 19 uutta palautushakemusta. Kolmetoista tapausta saatiin päätökseen, ja palautusten osalta myönnettiin yksi täysimääräinen ja kolme osittaista palautusta; kaksi palautushakemusta hylättiin.

10. Muutoksenhaku: Euroopan yhteisöjen tuomioistuimen ja ensimmäisen oikeusasteen tuomioistuimen tuomiot

Vuonna 2006 ensimmäisen oikeusasteen tuomioistuin antoi kuusi polkumyyntiin tai tukiin liittyvää tuomiota (Euroopan yhteisöjen tuomioistuin ei antanut tällaisia tuomioita). Lisäksi neljässä tapauksessa kantajat peruuttivat hakemuksensa. Valmisteluasiakirjassa esitetään tarkempi tiivistelmä tuomioista.

Vuonna 2006 pantiin vireille 19 uutta asiaa, joista 17 oli ensimmäisen oikeusasteen tuomioistuimessa nostettuja kanteita ja kaksi Euroopan yhteisöjen tuomioistuimelle jätettyjä valituksia.

Valmisteluasiakirjan liitteessä S esitetään luettelo vuoden 2006 lopussa ensimmäisen oikeusasteen tuomioistuimessa tai yhteisöjen tuomioistuimessa edelleen vireillä olleista polkumyyntiin tai tukiin liittyvistä tapauksista.

11. Toiminta Maailman kauppajärjestössä (WTO)

11.1 Polkumyynnin ja tukien vastaisia toimenpiteitä ja suojatoimenpiteitä koskevat riitojenratkaisumenettelyt

WTO:lla on käytössään täsmällinen menettely WTO-sopimusten soveltamista koskevien riitojen ratkaisemiseksi jäsenten välillä.

Lohen tuontiin liittyvässä tapauksessa perustettiin 22. kesäkuuta paneeli, jonka jäsenistä tehtiin lopullinen päätös 2. elokuuta 2006. Norja on päättänyt riitauttaa useita asianomaista polkumyynnin vastaista menettelyä koskevia seikkoja – polkumyynnistä ja vahingosta sekä syy-yhteydestä toimenpiteiden muotoon. Sen jälkeen kun molemmat osapuolet olivat antaneet asiassa ensimmäiset kirjalliset huomautuksensa, ensimmäinen varsinainen paneeli kokoontui asianomaisten ja kolmansien osapuolten kanssa 12. ja 13. joulukuuta 2006.

Paneelin odotetaan antavan heinäkuussa 2007 loppuraporttinsa, jonka osalta molemmilla osapuolilla on valitusmahdollisuus.

Tarkempia tietoja näistä tarkasteluista esitetään tämän kertomuksen liitteenä olevassa valmisteluasiakirjassa.

11.2 Muut WTO-toimet

Polkumyyntiä sekä teollisuuden ja kalastusalan tukia koskevat neuvottelut tiivistyivät ja syventyivät vuonna 2006, kun keskusteltiin ehdotuksista, joihin sisältyi mahdollisiin muutoksiin liittyviä konkreettisia lakitekstejä. Polkumyynnin osalta komissio antoi ehdotuksia vireillepanoja koskevista asiantuntijaryhmän lisätarkistuksista ja säännöllisestä avoimuusmekanismista käyttäjämaiden käytäntöjä käsittelevässä polkumyynnin vastaisista toimista vastaavassa komiteassa. Kalastustukien osalta yhteisön esittämissä ehdotuksissa kuvastuva ”keskitien” kanta keräsi tukea yhtä useammilta mailta. Yhteisö on myös kannattanut voimakasta soveltamis- ja avoimuusmekanismia, jolla varmistettaisiin, että kaikki mahdollisesti hyväksyttävät uudet periaatteet myös pannaan täytäntöön. EU antoi kirjallisen ehdotuksen näistä kahdesta kysymyksestä huhtikuussa 2006. Teollisuuden tukien osalta keskusteluissa on asteittain keskitytty rajattuun määrään sisältökysymyksiä. Näihin sisältyvät myös tukikäytännöt, joita EU käsitteli huhtikuussa 2006 antamassaan kirjallisessa ehdotuksessa. Koska keskeisten toimijoiden väliset näkemyserot pysyivät kuitenkin liian suurina, WTO:n pääjohtaja päätti keskeyttää neuvottelut kaikilla aloilla heinäkuussa 2006.

Epävirallista teknistä työtä jatkettiin syksyllä 2006. Polkumyynnin vastaisten toimien osalta yhteisö on ollut yksi aktiivisimmista jäsenistä kyselylomakkeita ja tarkastamisen suuntaviivoja käsittelevässä työryhmässä, joka perustettiin yhteisön aloitteesta ja jonka puheenjohtajana toimii komission virkamies. Tukien osalta epävirallinen yhteydenpito keskeisten toimijoiden välillä on varmistanut asianomaisen kysymyksen käsittelemisen, erityisesti EU:n ajamien seikkojen osalta, neuvottelujen käynnistyessä uudelleen.

Samanaikaisesti jatkui myös polkumyyntiä, tukia ja tasoitustoimenpiteitä käsittelevien komiteoiden tavanomainen työ.

12. Päätelmät

Vireille pantujen tapausten ja ilman toimenpiteiden käyttöönottoa päätettyjen tutkimusten määrä kasvoi vuonna 2006 aiempiin vuosiin verrattuna. Käyttöön otettujen toimenpiteiden määrän suhteen vuosi oli keskimääräinen. Vuoden aikana tapahtui paljon: sitä leimasivat esimerkiksi valmistautuminen EU:n seuraavaan laajentumiseen vuonna 2007, vihreän kirjan laatiminen ja Kiinan kansantasavallasta peräisin olevia nahkajalkineita koskeva tutkimus.

Kertomus osoittaa, että EY käyttää kaupan suojakeinoja maltillisesti ja pyrkii edelleen varmistamaan, että tutkimukset tehdään perusteellisesti ja ammattitaitoisesti. Yhteisö on kuitenkin perustelluissa tapauksissa valmis suhtautumaan epäterveisiin kauppatapoihin tiukasti. Tavoitteena on yhtä aikaa toiminnan avoimuus ja kaupan suojavälineiden tiukka soveltaminen, mikä kuvastaa oikeudellisiin puitteisiin vuosina 2004 ja 2005 tehtyjä muutoksia. Komissio jatkaa tällä peruslinjalla myös tulevaisuudessa.

[1] KOM(2006) 567 lopullinen – saatavilla osoitteessahttp://ec.europa.eu/trade/issues/sectoral/competitiveness/global_europe_en.htm

[2] Euroopan kaupan suojakeinot muuttuvassa maailmantaloudessa – Vihreä kirja julkista kuulemista varten – KOM(2006) 763 lopullinen, saatavilla osoitteessahttp://ec.europa.eu/trade/issues/respectrules/anti_dumping/comu061206_en.htm

[3] Valmisteluasiakirjan taulukossa 1 esitetään tilastotietoja vuosina 2002–2006 perusasetusten 5 ja 10 artiklan mukaisesti vireille pannuista uusista tutkimuksista.